
Text rozhodnutia
Súd: Krajský súd Košice Spisová značka: 5Co/152/2017 Identifikačné číslo súdneho spisu: 7716200029 Dátum vydania rozhodnutia: 31. 10. 2017 Meno a priezvisko sudcu, VSÚ: JUDr. Andrej Šalata ECLI: ECLI:SK:KSKE:2017:7716200029.1 Uznesenie Krajský súd v Košiciach v senáte zloženom z predsedu senátu JUDr. Andreja Šalatu a sudcov JUDr. Slávky Zborovjanovej a JUDr. Jána Slebodníka v právnej veci žalobcu U. W., P., Š. XX, zastúpeného ADVOKÁTSKA KANCELÁRIA JUDr. Peter Szárszoi, s.r.o., Michalovce, Štefánikova 8, IČO: 47 236 183, proti žalovanej Q. W., P., Š. XX, o vyporiadanie bezpodielového spoluvlastníctva manželov (ďalej len BSM), o odvolaní žalobcu proti rozsudku 8C/2/2016-90 z 13.1.2017 Okresného súdu Michalovce r o z h o d o l : Z r u š u j e rozsudok vo výroku III. a v rozsahu zrušenia v r a c i a vec súdu prvej inštancie na ďalšie konanie. o d ô v o d n e n i e : 1. Súd prvej inštancie (ďalej len súd) rozsudkom rozhodol: I. Vyporiadava bezpodielové spoluvlastníctvo žalobcu a žalovanej tak, že žalobca sa stáva dlžníkom voči Slovenskej sporiteľni, a.s., Bratislava, Tomášikova 48, IČO: 00 151 653, z titulu úveru na základe zmluvy o splátkovom úvere č.XXXXXXXXXX z 10.12.2008. II. Žalovaná je povinná zaplatiť žalobcovi na vyrovnanie podielov zo zaniknutého bezpodielového spoluvlastníctva 2 923,55 €, ktorú jej povoľuje zaplatiť v splátkach po 50 € mesačne vždy k 20. dňu v mesiaci počnúc nasledujúcim mesiacom po právoplatnosti rozsudku s tým, že omeškanie s plnením jednej splátky má za následok splatnosť celého plnenia. III. Stranám sporu náhradu trov konania nepriznáva. 2. Žalobca s výrokom o trovách konania nesúhlasí a preto podal voči tomuto výroku včas odvolanie. 3. Súd v odôvodnení rozsudku, o. i., uviedol: O trovách konania medzi účastníkmi konania rozhodol podľa § 257 C. s. p. a stranám sporu náhradu trov konania nepriznal. 4. Žalobca v odvolaní ďalej uviedol: Odvolanie odôvodňuje nasledovne: II. Pred podaním samotnej žaloby vyzval žalovanú, aby prevzala časť dlhov, ktoré patrili do BSM. Žalovaná sa pred podaním žaloby zúčastnila aj na mimosúdnom rokovaní, avšak k dohode nedošlo. Vo svojom vyjadrení z 22.6.2016 a na pojednávaní 28.10.2016 uviedla, že nesúhlasí s podanou „obžalobou“. Cituje znenie § 255 ods.1 a § 256 ods.2 C. s. p. Napriek tomu, že žalovaná sa pred podaním „obžaloby“ zúčastnila mimosúdneho rokovania a svojim konaním zapríčinila mu vznik trov konania, pretože v súdnom konaní úspešná nebola, tak súd rozhodol o trovách konania v zmysle § 257 C. s. p. (jeho znenie cituje). Podľa CSP sa nepriznávanie náhrady trov konania oproti predchádzajúcej právnej úprave značne sprísnilo. Nový procesný kódex jasne určuje, že súd neprizná trovy konania iba vo výnimočných prípadoch, ak v konkrétnom prípade existujú dôvody osobitného zreteľa. Pri výklade tohto ust. je potrebné prihliadať na jeho účel a samotný úmysel „zákonodárcu“, ktorý slovom „výnimočne“ (úvodzovky žalobca) mal zjavne na mysli ojedinelú (výnimočnú) aplikáciu tohto ust. Z dôvodovej správy k § 257 CSP tiež vyplýva že: Navrhovaná právna úprava ponecháva osobitné kritérium na nepriznanie náhrady trov konania podľa predošlých zásad. Keďže uplatnenie tejto konštrukcie prichádza do úvahy len výnimočne, osobitné kritérium dôvodov hodných osobitného zreteľa sa má vykladať prísne reštriktívne. Podľa jeho vedomostí v tomto prípade neexistujú žiadne dôvody na nepriznanie trov konania, tobôž nie dôvody, ktoré by odôvodňovali použitie § 257 C. s. p. Žalovaná neodôvodnila dôvody pre ktoré by nemala byť priznaná náhrada trov konania. Navyše súd aplikáciu tohto ust. na tento „prípade“ vôbec neodôvodnil. Citoval, čo len konštatoval. Z toho dôvodu považuje tento rozsudok v časti výroku o trovách konania za nepreskúmateľný a teda nezákonný. III. Na základe uvedeného a v zmysle § 365 ods.1 písm. d) a h) CSP navrhuje podľa § 388 CSP zmeniť výrok súdu o trovách konania a priznať mu v zmysle § 255 CSP náhradu trov konania v pomere 100 %. Alternatívne navrhuje predmetné rozhodnutie zrušiť a vrátiť vec súdu na ďalšie konanie. 5. Žalovaná v písomnom vyjadrení k odvolaniu uviedla: Prvé stretnutie o vysporiadaní BSM bolo mimosúdnou cestou v advokátskej kancelárii JUDr. Szarszoia, kde sa zúčastnila. Neni pravda, čo tvrdí žalobca, že nechcela vyplatiť dlh, ale naopak navrhla, že ho uhradí po splátkach, lebo tohto času nemá peniaze na celú časť, s čím žalobca nesúhlasil. Chcel hneď celú sumu, tak sa ocitli na súde v Michalovciach, ktorý jej dovolil alebo rozhodol, že môže mu splácať po 50 € mesačne. No ona aj tak medzitým sa pokúšala vybaviť si pôžičku. Žalobca aj napriek rozhodnutiu súdu nesúhlasil so splátkami, ktoré určil súd, že podá odvolanie, že chce peniaze v hotovosti. Medzitým jej prišlo z banky rozhodnutie o schválení pôžičky a tak v celosti 2 923,55 € k rukám advokáta vyplatila v advokátskej kancelárii JUDr. Szarszoia. Prikladá kópiu o vyplatení. Žalobca si stále niečo nachádza, tak ako sa vyjadril dovtedy ju bude ťahať po súdoch, kým ju úplne nezničí. Povedala aj jeho advokátovi, pokiaľ sa jej bude akokoľvek vyhrážať a bude to pokračovať, podá na neho tr. oznámenie. Takže na záver chce povedať, že aj mimosúdnou cestou bola ochotná sa dohodnúť, s čím žalobca nesúhlasil. Vyjadril sa, že jemu tak nejde ani o peniaze ako o to, aby ju videl na kolenách a zlomenú. 6. Podľa § 470 ods.1 CSP ak nie je ustanovené inak, platí tento zákon aj na konania začaté predo dňom nadobudnutia jeho účinnosti. 7. Podľa § 474 CSP tento zákon nadobúda účinnosť 1.7.2016. 8. Rozsudok, okrem výroku o náhrade trov konania, nebol odvolaním napadnutý, nadobudol právoplatnosť (§ 367 ods.1 a § 379 CSP), preto nebol v uvedenom rozsahu v odvolacom preskúmavaný. 9. Odvolací súd bez nariadenia pojednávania (§ 385 ods.1 CSP - na prejednanie odvolania nariadi odvolací súd pojednávanie vždy, ak je potrebné zopakovať alebo doplniť dokazovanie alebo to vyžaduje dôležitý verejný záujem) prejednal odvolanie v rozsahu vyplývajúcom z § 379 CSP a zistil, že nie sú splnené podmienky na potvrdenie rozsudku (§ 387 ods.1 CSP), ani na jeho zmenu (§ 388 CSP), lebo súd nesprávnym procesným postupom znemožnil stranám sporu, aby uskutočňovali im patriace procesné práva v takej miere, že došlo k porušeniu práva na spravodlivý proces, a tento nedostatok nemožno napraviť v konaní pred odvolacím súdom, preto rozsudok vo výroku o trovách konania, podľa § 389 ods.1 písm. b) CSP, zrušil a podľa § 391 ods.1 CSP vec vrátil súdu na ďalšie konanie a nove rozhodnutie. 10. Obsah práva na spravodlivý proces (right to fair trial) je pomerne široký a medzi jeho zložky možno zaradiť predovšetkým (o. i.) aj právo na vyporiadanie sa so všetkými relevantnými skutočnosťami v konaní zo strany súdu a právo na riadne odôvodnenie rozhodnutia. 11. Podľa § 220 ods.2 CSP v odôvodnení rozsudku súd uvedie, čoho sa žalobca domáhal, aké skutočnosti tvrdil, aké dôkazy označil, aké prostriedky procesného útoku použil, ako sa vo veci vyjadril žalovaný a aké prostriedky procesnej obrany použil. Súd jasne a výstižne vysvetlí, ako posúdil podstatné skutkové tvrdenia a právne argumenty strán, ktoré skutočnosti považuje za preukázané a ktoré nie, ktoré dôkazy vykonal, z ktorých dôkazov vychádzal a ako ich vyhodnotil, prečo nevykonal ďalšie navrhnuté dôkazy a ako vec právne posúdil, prípadne odkáže na ustálenú rozhodovaciu prax. Súd dbá, aby odôvodnenie rozsudku bolo presvedčivé. 12. Ústavný súd Slovenskej republiky (ďalej len SR) opakovane judikoval, že súčasťou obsahu základného práva na spravodlivý proces (konanie) podľa Čl.46 ods.1 Ústavy SR (uverejnenej pod č.460/92 Zb., v znení neskorších ústavných zákonov),Čl.36 ods.1 Listiny základných práv a slobôd (úst.zák.č.23/91 Zb.) a Čl.6 ods.1 Dohovoru o ochrane ľudských práv a základných slobôd (uverejneného oznámením č.209/92 Zb. a č.102/99 Z. z.) je aj právo strán sporu na také odôvodnenie súdneho rozhodnutia, ktoré jasne a zrozumiteľne dáva odpovede na všetky právne a skutkovo relevantné otázky súvisiace s predmetom súdnej ochrany, t. j. s uplatnením nárokov a obranou proti takému uplatneniu. 13. Odôvodnenie výroku rozsudku, ktorým nebola strane sporu priznaná náhrada trov konania, v ktorom sa iba odkazuje na ust. CSP, a jeho obsah sa v ňom necituje a ani sa v ňom nepodáva výklad o tom, aké majú strany sporu na základe zisteného skutkového stavu, podľa použitého ust. práva a povinnosti, nezodpovedá požiadavke riadneho, hoci len stručného, odôvodnenia a má za následok, že také rozhodnutie je nepreskúmateľné pre nedostatok dôvodov. Pre strany sporu, ktorým nebola nepreskúmateľným rozhodnutím priznaná náhrada trov konania, to znamená porušenie ich práva na spravodlivý proces, lebo im neumožňuje efektívne využitie ich procesného práva na napadnutie rozhodnutia súdu odvolaním (§ 355 ods.2 CSP), t. j. aby mohli odvolanie odôvodniť z hľadiska § 365 ods.1,3 CSP, lebo ak rozhodnutie neobsahuje žiadne dôvody, v takom prípade strana sporu objektívne nemá ani možnosť posúdiť správnosť, resp. nesprávnosť rozhodnutia (postupu súdu) a teda ani sa kvalifikovane rozhodnúť, ktorým odvolacím dôvodom má odvolanie odôvodniť, aby bola v odvolacom konaní úspešná. Preto ak je rozhodnutie súdu nepreskúmateľné, lebo neobsahuje žiadne dôvody, prichádza do úvahy iba zrušenie rozhodnutia a vrátenie veci súdu na ďalšie konanie. 14. Povinnosťou súdu bude opätovne o náhrade trov konania rozhodnúť a uznesenie odôvodniť (§ 234 ods.2,§ 236 a § 220 ods.2 CSP). 15. V novom rozhodnutí o veci rozhodne súd aj o náhrade trov tohto odvolacieho konania (§ 396 ods.3 CSP). 16. Pomer hlasov, akým bolo rozhodnutie prijaté: 3 hlasy za (§ 393 ods.2 druhá veta CSP). Poučenie: Proti uzneseniu odvolacieho súdu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa. Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces. Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne. Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n). Dovolanie len proti dôvodom rozhodnutia nie je prípustné. Dovolanie môže podať strana, v ktorej neprospech bolo rozhodnutie vydané. Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde. V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. Povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa. Rozsah, v akom sa rozhodnutie napáda, môže dovolateľ rozšíriť len do uplynutia lehoty na podanie dovolania. Dovolanie prípustné podľa § 420 možno odôvodniť iba tým, že v konaní došlo k vade uvedenej v tomto ustanovení. Dovolací dôvod sa vymedzí tak, že dovolateľ uvedie, v čom spočíva táto vada. Dovolanie prípustné podľa § 421 možno odôvodniť iba tým, že rozhodnutie spočíva v nesprávnom právnom posúdení veci. Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia. Dovolací dôvod nemožno vymedziť tak, že dovolateľ poukáže na svoje podania pred súdom prvej inštancie alebo pred odvolacím súdom. Dovolacie dôvody možno meniť a dopĺňať len do uplynutia lehoty na podanie dovolania. V dovolaní nemožno uplatňovať nové prostriedky procesného útoku a prostriedky procesnej obrany okrem skutočností a dôkazov na preukázanie prípustnosti a včasnosti podaného dovolania.

